Consuelo González Ramos

Consuelo González Ramos, nada en Villamayor de Campos (provincia de Zamora) o 7 de xuño de 1877 e finada en Madrid en 1956, foi unha xornalista, enfermeira e feminista española. Tamén empregou os pseudónimos  «Celsia Regis» e «Doñeva de Campos»,

 Traxectoria 
Nada na localidade zamorana de Villamayor de Campos o 7 de xuño de 1877, estudou maxisterio na Escola Normal de Valladolid.

Foi enfermeira voluntaria na Guerra de África, e plasmou as súas vivencias no conflito na obra La mujer española en la campaña del Kert (1912). Colaborou no diario melillés El Telegrama del Rif, no que escribiu un conxunto de artigos baixo o título “Retrato do Hospital do Docker”. 

Defensora do sufraxio feminino, fundou en 1917 a revista La Voz de la Mujer, que dirixiu até a súa clausura en 1931. Xunto con María Espinosa de los Monteros fundou a Asociación Nacional de Mujeres Españolas en 1918. Tamén creou a Federación Internacional Feminista en 1919 e a Unión del Feminismo Español en 1924. Partidaria dun feminismo conservador e católico, apoiou a ditadura de Primo de Rivera.

Creou a primeira Escuela de Tipógrafas de España, na que as alumnas confeccionaban La Voz de la Mujer. Estas tiñan que comprometerse a non aceptar un salario inferior ao dos  homes e a denunciar esta situación se lles era imposta. Así mesmo, este medio contou cun suplemento de denuncia e información titulado Las Subsistencias. Nos seus artigos trata de promover un feminismo rural no que se enxalza a industria rural como medio adecuado para asegurar a subsistencia da muller a través dun traballo digno.

A través deste suplemento creou un proxecto de granxas-escola femininas que tamén contaban cun departamento de orientación laboral. En 1925 fundou La Casa de la Mujer, con obxectivos similares ao Lyceum Club Femenino, que se fundaría un ano despois. Ese mesmo ano entrou no Concello de Madrid, primeiro como concelleira suplente e posteriormente como tenente de alcalde.

A proclamación da Segunda República Española depreciou os ideais conservadores defendidos por Celsia Regis, tanto na política coma nos movementos feministas. En consecuencia, pechou todas as súas publicacións e distanciouse da vida pública para afastarse do país por un tempo indeterminado. Con todo, finou en Madrid en 1956. Está sepultada no Panteón de Personajes Ilustres.

Hai unha rúa en Melilla que leva o seu nome.

 Obra 

 La mujer española en la campaña de Kert (1912)
 Isabel la Católica (1923)
 Españolas Ilustres (1924)
 La mujer en los municipios (1925)
 La Villa y Corte de España: el Ayuntamiento de Madrid por fuera y por dentro durante la etapa, como Presidente del mismo, del Conde de Vallellano (1927). A obra inclúe 173 biografías de mulleres de sona nadas en Madrid
 A novela Ideales de amor (La Perla Negra), publicada en 1928
 La medalla (1930)

 Notas 

 Véxase tamén 
 Bibliografía 










 Ligazóns externas 

 Reportaxe ilustrada da Esfera do 27 de marzo de 1926 do mitin feminista celebrado Madrid.

Categoría:Feministas de España
Categoría:Nados en 1877
Categoría:Nados na provincia de Zamora
Categoría:Finados en 1956
Categoría:Personalidades sen imaxes
Categoría:Escritores en lingua castelá
Categoría:Escritores de Castela e León